Segun ken ni Dr. Tayao, kaaduanna dagiti sintomas ti sakit a naamiris iti bilang ti 158 a nagparikna ket iti Upper Respiratory Tract Infection (URTI) ti kaaduan a nataming maigapu iti panagbaliwbaliw ti klima. Naipaay met dagiti mayataday nga agas a masagsagana a naited kadagiti nagpaagas.
Iti malem, nagmiting dagiti kameng ti 4P’s (Pantawid Pamilyang Pilipino Program) iti nasao a barangay. Napagsasaritaan iti naan-anay a panangannurot dagiti benepisiario ti 4P’s tapno matun-oyan ti husto a panggepna nangruna kadagiti maseknan nga ubbing. Nayadal pay kadakuada ti konsepto ti Family Planning. Naited pay ti Birth Plan Form kadagiti agdadagsen nga inna. Naglektiur iti nasao a development session da Mrs. Gloria Sesuca ken Mrs. Elvira Satumba, agpada a pannakabagi ti RHU Cabugao iti pakaseknan ti programa ti 4P’s.
Naregget met a nakikaysa dagiti Barangay Health Workers (BHW), Barangay Nutrition Scholars (BNS) babaen ti panangtarabay kadakuada ni Barangay Captain Robertson “Bongbong” Gorospe. Indauluan ti agkabannuag a kapitan dagiti kalugaranna a nangipeksa ti panagyamanda iti LGU Cabugao nga idauluan ni Mayor Edgardo “Ediboy” S. Cobangbang, Jr. kadaytoy a programa ti salun-at iti Opisina ti RHU Cabugao. Innayon ti Punong Barangay a dakkel ti naitulong ti serbisio-medikal kadagiti kalugaranna iti pannakatamingda/pakalag-ananda unay no idilig iti kinangina ti panagpaagas ita no addaan ti sakit ti maysa a bumarangay.
Nagasistir met dagiti pannakabagi ti RHU Cabugao a da Mrs. Teresita Bana, Miss Jennifer Rabor, Miss Rachelle Serrano, Miss Pamela Raquenio, ken Miss Angelica Jzarine B. Sunio. # (Web In-Action)
ilo_Latn ilo_Latn ilo_Latn eng_Latn